text: Føroyar hava fingið 450 tons av toski at fiska á Flemish Cap í 2018
text: #000002
text: Føroyar hava í serstakari avtalu við ES fyri 2018 fingið 450 tons av toski at fiska á Flemish Cap í 2018. Talan er um kvotu, sum er fingin til vega í eini býtisavtalu, har Føroyar hava latið ES føroysku kvotuna av rossamakreli í Suðurkyrrahavinum. Hetta skrivar Fiskimálaráðið á heimasíðu síni í dag.
text: #000003
text: Føroyska kvotan í Suðurkyrrahavinum hevur i fleiri ár ligið ónýtt. Talan hevur eisini verið um eina lítla kvotanøgd sæð í mun til tær nøgdir, sum vórðu fiskaðar, tá føroyski fiskiskapurin tók seg upp í økinum í 2007.
text: #000004
text: Umráðandi er at tryggja, at kvotan verður fiskað, umframt at tryggja, at Føroyar fáa ágóða av kvotuni á annan hátt, verður hon ikki fiskað av føroyskum skipum. Seinastu tvey árini hava Føroyar tí latið ES føroysku kvotuna fyri at tryggja gagnnýtslu av kvotuni, og við tí endamáli at samla saman føroyska kvotu.
text: #000005
text: Hóast hesar royndir tykjast fleiri avbjóðingar vera at fáa kvotuna gagnnýtta við skipi undir føroyskum flaggi í 2018. Niðurstøða er tí gjørd um at gera eitt býti við ES, har føroyska kvotan av rossamakreli í Suðurkyrrahavinum í 2018 verður flutt ES afturfyri, at ES flytur Føroyum toskakvotu á Flemish Cap.
text: #000006
text: Talan er í báðum førum um kvotur í altjóða sjógvi. Býtið er fingið í lag, tí økisbundnu fiskiveiðifelagsskapirnir SPRFMO og NAFO loyva limalondunum at flyta kvotur sínámillum í einum fiskiári.
text: #000007
text: Avtalan við ES fevnir um 450 tons av toski í 2018 og 450 tons av toski í 2019.
text: #000008
text: Lagt er upp til, at tey 450 tonsini í 2018 verða latin sum felagskvota til teir rættindahavarar, sum eftir gomlu lógini høvdu veiðiloyvi eftir pelagiskum fiski í altjóða sjógvi í Suðurkyrrahavinum. Kunngerð hesum viðvíkjandi er send til hoyringar í dag.
text: #000009